Taalleerhub-vreugde: Sy hart klop warm vir Afrikaans | US Taalsentrum
Op 25/06/2019 geplaas · In Dialogos, Jongste nuus, Nuutste nuus, Ons tale geplaas
Dit gebeur min dat ons ŉ versoek van iemand kry wat vir drie maande Suid-Afrika toe wil kom om Afrikaans te leer.
Maar onlangs het dit wel gebeur: Wietse Hilverda, ŉ Nederlandse sakeman, wat die afgelope dekade in Aix, Frankryk, woon, het Stellenbosch in 2018 juis om hierdie rede kom besoek. Hy wou die moontlikheid van ŉ pasgemaakte kursus met twee kollegas van die Taalsentrum, Helga Sykstus en Arné Binneman, ondersoek. Die uiteinde was die skep van die kortkursus ‘Afrikaans language and culture for Dutch speakers’, wat Wietse sedert einde Maart vanjaar by die Taalsentrum se Taalleerhub volg. Helga het met Wietse gesels om uit te vind hoe hy oor sy sesde taal voel.
Hoekom juis Stellenbosch?
Myns insiens word Stellenbosch steeds beskou as die sentrum van Afrikaans en die beste plek om Afrikaans te leer. My besoek in 2018 was juis om finaal te besluit of dit die mees gepaste plek is.
Hoe vergelyk jou verwagtinge met jou uiteindelike ervaring?
My ervaring is veel beter as wat my verwagtinge ooit kon wees! Die redes hiervoor is die aanpasbaarheid van die program, die temas wat as stimulus vir gesprekke aangewend word en die ontmoetings met ander Suid-Afrikaners wat vir my ŉ gevarieerde en ryk beeld van die land en sy mense gee. En die goue draad natuurlik, die taal. Afrikaans.
Wat is jou indrukke van Afrikaanssprekendes?
Afrikaanssprekendes is minder Europees as wat ek gedink het. Eerder eg Suid-Afrikaans. Ek baseer dit op hul liefde vir die taal, die land en die mense. Hierdie tipe gebondenheid vind mens moeilik in Europa. Suid-Afrikaners is ook oor die algemeen sintuiglik baie meer ingestel, en hul ervaring van dit wat om hul aangaan, is vir my baie meer intens.
Is daar enigiets waaroor jy heeltemal verras was?
Ja, hoe lief mense vir Afrikaans is. Hoe graag mense met my wil praat. Hoe ontvanklik en openhartig mense is asook die waardering wat hulle daarvoor het dat ek so graag Afrikaans wil leer praat.
Het jy enige gunstelingwoorde in Afrikaans?
O ja! Lekker. Snaaks. Padkos. Goed gaan. Vinnig. Kosmandjie.
Ek is veral geïnteresseerd in valse vriende – woorde wat in beide Afrikaans en Nederlands voorkom, maar van betekenis verskil.
Die kursus wat Wietse volg, kom uit die Taalleerhub, ŉ nuwe inisiatief binne die Taalsentrum, wat vir kliënte ŉ ruimte wil bied om taal aan te leer en te verbeter. Die kursus fokus op die ryk geskiedenis wat Nederlands en Afrikaans deel, maar veral ook op die uiteenlopendhede in die kultuur van die Afrikaanse taal en gemeenskap.
Ander kortkursusse wat deur die Taalleerhub aangebied word, is gerig op lede van die publiek wat daarin belangstel om basiese Afrikaans of Xhosa aan te leer vir sosiale gebruik. E-pos Helga of Arné gerus vir meer inligting.
US TaalsentrumDialogos Jongste nuus Nuutste nuus Ons taleTaalleerhub-vreugde: Sy hart klop warm vir Afrikaans